Erwin Smith

Erwin a második évad alatt (Kép forrása: Official art)

*"Ez a sérülés semmiben nem fog hátráltatni. A lábaim még megvannak." - Erwin Marthának a karja elvesztése után*

**Erwin Smith** Hajime Isayama mangájának azonos nevű karakterén alapuló nem játékos karakter az Attack on Titan világában - az első évadban kezdetben antagonistaként jelenik meg, később inkább antihősnek, a második évadtól egyértelműen pozitív szereplőnek látjuk.

## Kinézete

Erwin 188 centi magas, szélesvállú, erős alkatú férfi, látszik, hogy ő maga sem hanyagolja a gyakorlatozást. A haja szőke és rövidre vágott, a szemei világoskékek - általában külön megjegyzik, hogy nagyon vastag a szemöldöke. Legtöbbször a katonai egyenruhát viseli, küldetéseken a zöld egyenköpennyel: a nyakában jellegzetes bolo-nyakkendőt hord, minden parancsnok ilyet visel a státuszának jeleként. A második évad során a jobb karját leharapja egy titán - innentől a 3D manőverfelszerelést már nem képes használni, és átmenetileg kórházban is kell maradnia miatta.

## Jelleme

Erwin első benyomásra komoly, határozott, és meglehetősen manipulatív személyiség, aki sok lépéssel előre tervez, és sokat hajlandó feláldozni egy cél érdekében, legyen szó akár személyes áldozatról, akár másokéról. Rendkívül karizmatikus, a beszédeivel, a határozottságával sokakat képes megszólítani, de ennek fontos eleme, hogy ő maga is mélyen hisz bennük: valóban törekszik arra, hogy megértse, miért jelentek meg a titánok. és visszaadja a világot az emberiségnek. Noha látszólag érzéketlen, rossz és jó hírt egyaránt képes nyugodtan fogadni, ez inkább a tapasztalatából és a határozottságából adódik, nem abból, hogy ne törődne másokkal: nagyon is fontosak számára az emberei, és mélyen azért őrlődik a bűntudattól, hogy hányukat kellett fájdalomnak kitennie, vagy a halálba küldeni a céljai érdekében.

Szintén jól rejti, és csupán néhányan ismerik ezt az oldalát, de Erwin nagy álmodozó: az apja sorsa, és az elméleteinek bizonyítása, a világ megértése az emberiség sikerénél is fontosabb számára, és az egyik legfőbb motivációja, ami a bűntudat mellett is talpon tartja.

## Története

### Gyermek és fiatalkora

Erwin gyerekkorától kezdve érdeklődő és lelkes volt, aki mert kérdéseket feltenni: az apja tanárként dolgozott, így egyszer megkérdezte tőle, hogy hogy lehetséges, hogy az emberiségnek nincsenek emlékei a falak előtti időkből (tekintve, hogy ha az eredeti feljegyzések el is pusztulnak, az első generáció tovább tudta volna adni az igazságot). Az apja nyilvánosan nem, de később elárulta neki, hogy személyes véleménye szerint a királynak van valamilyen képessége, amivel módosíthatta az emberek emlékezetét - Erwin nem sejtve ennek az információnak a súlyát, kikotyogta a társainak, ami rövidesen az apja gyanús körülmények között bekövetkezett, "balesetszerű" halálához vezetett. Erwin számára attól kezdve fontossá vált, hogy kiderítse az igazságot, és bebizonyítsa, hogy az apjának miért kellett meghalnia.

Később csatlakozott a katonasághoz, és rövidesen barátságot kötött Nile Dok-kal, akinek elmesélte az álmait. A két fiú eredetileg közösen akart csatlakozni a Felderítő Egységhez, hogy kiderítsék az igazat, de hamarosan ugyanabba a lányba lettek szerelmesek: Nile hajlandó volt félretenni az álmait, és inkább a Katonai Rendőrséghez csatlakozott, ami lehetővé tette számára, hogy feleségül vegye Marie-t - Erwinnek fontosabb volt az igazság.

Miután csatlakozott a Felderítő Egységhez, csendesebb lett a motivációit illetően, tekintve, hogy önzőnek érezte magát, amiért a saját céljait az emberiség elé helyezi - karizmatikus kiállása, és jó taktikai képességei miatt azonban gyorsan lépdelt a ranglétrán. Még osztagvezető volt, amikor kifejlesztette a felderítők távolsági harcrendszerét: ez lehetővé tette, hogy a falon kívül jelzőpisztolyok segítségével maradjanak kapcsolatban egymással, gyorsan reagáljanak a fenyegetésre, és biztonságos távolságot tartsanak, kevésbé bevonzva a titánokat. Keith Shadis, az akkori parancsnok ezt elutasította, így Erwin csak a saját osztagával alkalmazott eltérő stratégiát - már ekkor feltűnővé vált, hogy sokkal kevesebb áldozattal érkezett haza, mint a parancsnok saját osztagai. Egy tragikusan elsült expedíciót követően Shadis lemondott a pozíciójáról, és kiképzőtiszt lett, Erwin pedig átvette a parancsnokságot.

Még osztagvezető volt, amikor megismerkedett az akkor tolvajként élő Levi Ackermannel. Kezdetben ellenséges viszonyuk néhány év alatt mély barátsággá vált.

## Érdekességek

* Erwin az a karakter, aki talán a leginkább áldozatául esett a mesélők tapasztalatlanságának az első évadban. Ekkor még nem derültek ki egyértelműen a motivációi a mangában, így sokkal antagonisztikusabb, könyörtelenebb szerepbe került - Levi-jal szemben is manipulatívabb, nem annyira őszinte, mint az eredeti történetben. Ezt később, mikor haladt a manga próbálták helyreállítani, Erwin nem az évad tényleges főgonosza lett, hanem inkább egy háttérből működő manipulátor, aki megpróbálta segíteni a csapatot - de így is elkövetett néhány olyat, amit az eredeti történet szerint biztosan nem tett volna.
* Erwin átmenetileg játékos karakter volt, de csupán néhány reag idejére irányította más.